Stħarriġ li sar mill-Assoċjazzjoni tal-Istabbilimenti tal-Catering juri li l-maġġoranza assoluta tar-ristoranti mhumiex lesti li jillimitaw is-servizz tagħhom biss għal persuni mlaqqma. Wara li d-Deputat Prim Ministru Chris Fearne ħabbar li r-restrizzjonijiet għal ristoranti li jagħżlu li jservu biss klijenti mlaqqma, l-ACE ikkummisjonat stħarriġ li wera li 86.3% tas-sidien ta' ristoranti ma jridux jillimitaw is-servizz tagħhom biss lil persuni li ħadu l-vaċċin. Minn dawn, aktar minn 90% ma jaqblux li l-inċentivi proposti mill-Ministru tas-Saħħa jiġġustifikaw dawn il-miżuri. Mill-istess stħarriġ, ħareġ li kienu biss 65.3% li kkonfermaw li l-ħaddiema tagħhom kollha kienu mlaqqma. Kważi 88% ta' dawk li wieġbu dan l-isħarriġ qalu li dawn il-miżuri huma eċċessivi meta wieħed iqis li Malta ddikkjarat li laħqet il- herd immunity f'Lulju li għadda.